शेयर किया फिल्म का BTS वीडियो, जल्द शुरू होगी शूटिंग
Bollywood Actor Pankaj Tripathi Movie Main Atal Hoon BTS Video - पंकज त्रिपाठी ने गुरुवार को अपनी अपकमिंग फिल्म ‘मैं अटल हूं’ का BTS वीडियो शेयर किया। पोस्ट में पंकज पूर्व प्रधानमंत्री अटल बिहारी वाजपेयी के गेटअप में नजर आ रहे हैं
पंकज त्रिपाठी ने गुरुवार को अपनी अपकमिंग फिल्म ‘मैं अटल हूं’ का BTS वीडियो शेयर किया। पोस्ट में पंकज पूर्व प्रधानमंत्री अटल बिहारी वाजपेयी के गेटअप में नजर आ रहे हैं। वीडियो शेयर करते हुए एक्टर ने खुलासा किया कि फिल्म की शूटिंग जल्द ही शुरू हो रही है।
चर्चित वीडियो फिल्म ‘मैं अटल हूं’ के सेट का है। इस दौरान पंकज के कंधे पर एक झोला है और हाथ में एक स्क्रिप्ट दिख रही है। उनके अलावा सेट के बाकी क्रू मेंबर्स भी काम में जुटे हुए हैं।
पंकज ने शेयर की अटल बिहारी वाजपेयी की लिखी पंक्तियां
BTS वीडियो शेयर करते हुए पंकज ने श्री अटल बिहारी वाजपेयी की पंक्तियां लिखी- ‘इंसान बनो, केवल नाम से नहीं, रूप से नहीं, शक्ल से नहीं, हृदय से, बुद्धि से, सरकार से, ज्ञान से। इंसान की परिभाषा बताकर, इंसानियत की भाषा बने थे, श्री अटल बिहारी वाजपेयी जी! मैं अटल हूं कि शूटिंग जल्द शुरू हो रही है, फिल्म दिसंबर 2023 में रिलीज होगी।’​​​​​
वीडियो देख यूजर्स ने दिए मजेदार रिएक्शन
पंकज के इस वीडियो पर यूजर्स जमकर रिएक्ट कर रहे हैं। एक्ट्रेस अर्चना पूरण सिंह ने कमेंट सेक्शन में लिखा- 'पंकज को यह देखना दिल दहलाने वाला है। अटल बिहारी जी के चरित्र में आपको देखने का इंतजार कर रहे हैं।' एक फैन ने कहा- 'मिर्जापुर 3 का प्रबंध कीजिए कालीन भइया।' दूसरे फैन ने लिखा- 'अब तक का बेस्ट बायोपिक आ रहा है।'
25 दिसंबर 2022 को जारी हुआ था फिल्म का मोशन पोस्टर 
25 दिसंबर यानी अटल बिहारी वाजपेयी की जयंती के दिन ‘मैं अटल हूं’ का मोशन पोस्टर जारी किया गया था। पोस्टर में पंकज पूर्व प्रधानमंत्री अटल बिहारी वाजपेयी के गेटअप में नजर आ रहे थे। पोस्टर देखकर ऐसा लगा कि पंकज को इस गेटअप में तैयार घंटों तक मेकअप से गुजरना पड़ा होगा।
जून में हुई थी फिल्म की अनाउंसमेंट
मेकर्स ने इस साल 28 जून को ही बायोपिक की अनाउंसमेंट कर दी थी। तब से ही फैंस इस बात के लिए काफी एक्साइटेड थे कि फिल्म में अटल बिहारी वाजपेयी की भूमिका कौन निभाएगा? बता दें कि इस फिल्म का डायरेक्शन रवि जाधव ने किया है, वहीं कहानी राइटर उत्कर्ष नैथनी ने लिखी है। फिल्म को दिसंबर 2023 के दिन रिलीज किया जाना है।